Document ID: 32009R0164

32009R0164
L 055/19
SLUŽBENI LIST EUROPSKE UNIJE
UREDBA KOMISIJE (EZ) br. 164/2009
od 26. veljače 2009.
o izmjeni Uredbe (EZ) br. 951/2006 u pogledu dokaza o dolasku na odredište za izvoz izvan kvote u sektoru šećera
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOTT-u) (1), a posebno njezin članak 192. stavak 2., u vezi s člankom 4.,
budući da:
(1)
Uredbom Komisije (EZ) br. 951/2006 od 30. lipnja 2006. o utvrđivanju detaljnih pravila za provedbu Uredbe Vijeća (EZ) br. 318/2006 u pogledu trgovine s trećim zemljama u sektoru šećera (2) također se utvrđuju detaljna pravila za izvoz izvan kvote u sektoru šećera.
(2)
Kako bi se smanjio rizik od prijevare i spriječila moguća zlouporaba povezana s ponovnim uvozom ili ponovnim uvođenjem u Zajednicu šećera ili izoglukoze izvan kvote, Uredbom Komisije (EZ) br. 924/2008 od 19. rujna 2008. o utvrđivanju količinskog ograničenja za izvoz šećera i izoglukoze izvan kvote do kraja tržišne godine 2008./2009 (3). isključuju se određena bliska odredišta s popisa prihvatljivih odredišta.
(3)
U članku 4.c Uredbe (EZ) br. 951/2006 navode se dokumenti koji se mogu predočiti kao dokazi dolaska na odredište kad su određena odredišta isključena iz izvoza šećera i/ili izoglukoze izvan kvote. Međutim, tim člankom se ne dozvoljava prihvaćanje carinskih dokumenata iz članka 16. stavka 1. Uredbe Komisije (EZ) br. 800/1999 od 15. travnja 1999. o utvrđivanju zajedničkih detaljnih pravila za primjenu sustava izvoznih subvencija za poljoprivredne proizvode (4), ili potvrde o istovaru koje bi trebalei biti glavni dokumenti za predočenje kao dokaz za uvoz u treću zemlju. Dokumente navedene u članku 4.c Uredbe (EZ) br. 951/2006 treba prihvatiti samo ako izvoznici ne mogu pribaviti standardne carinske dokumente iz članka 16. stavka 1. Uredbe (EZ) br. 800/1999.
(4)
Izvoz šećera za potrebe humanitarne pomoći i dalje je važna trgovinska aktivnost za neke izvoznike šećera u Zajednici. Često je slučaj s takvim izvozom da se standardni carinski dokumenti ne mogu pribaviti, a teško je pribaviti dokumente iz članka 4.c Uredbe (EZ) br. 951/2006. Stoga je potrebno dozvoliti da se izjava o primitku pošiljke koju je izdala odobrena međunarodna organizacija ili humanitarna organizacija prihvati kao potvrda o dolasku na odredište u skladu s člankom 16. stavkom 2. točkom (f) Uredbe (EZ) br. 800/1999.
(5)
Priopćenja država članica o izdanim izvoznim dozvolama traženim člankom 17. Uredbe (EZ) br. 951/2006 također trebaju uključivati količine šećera i/ili izoglukoze unutar kvote koje se izvoze bez subvencije.
(6)
Količine šećera uvezene u okviru aranžmana unutarnje prerade treba pažljivo pratiti. Stoga države članice trebaju priopćavati relevantne količine na mjesečnoj osnovi.
(7)
Uredbu (EZ) 951/2006 stoga treba na odgovarajući način izmijeniti.
(8)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EZ) br. 951/2006 mijenja se kako slijedi:
1.
Članak 4.c zamjenjuje se sljedećim:
„Članak 4.c
Dokazi o dolasku na odredište
1. Ako određena odredišta nisu prihvatljiva za izvoz šećera i/ili izoglukoze izvan kvote, dostavlja se dokaz da su ispunjene carinske formalnosti za uvoz u prihvatljiva odredišta predočenjem jednog od dokumenata iz članka 16. stavka 1. Uredbe (EZ) br. 800/1999.
2. Ako izvoznik ne može pribaviti dokumente iz stavka 1. ovog članka čak i nakon što je poduzeo odgovarajuće korake, smatra se da su proizvodi uvezeni u treću zemlju po predočenju sljedeća tri dokumenta:
(a)
primjerka prijevozne isprave;
(b)
izjave da je proizvod istovaren, koju je sastavilo službeno tijelo dotične treće zemlje, službena tijela države članice s poslovnim nastanom u zemlji odredišta ili međunarodna nadzorna agencija odobrena u skladu s člancima od 16.a do 16.f Uredbe (EZ) br. 800/1999 kojom se potvrđuje da je proizvod napustio mjesto istovara ili barem, koliko je poznato tijelu ili agenciji koja daje izjavu, da proizvod nije naknadno pretovaren s ciljem ponovnog izvoza;
(c)
bankovnog dokumenta koji su izdali ovlašteni posrednici s poslovnim nastanom u Zajednici kojim se potvrđuje da je plaćanje koje odgovara dotičnom izvozu uplaćeno na račun izvoznika otvoren kod njih, ili dokaz o plaćanju.
3. U slučaju izvoza šećera i/ili izoglukoze izvan kvote kao pomoći u hrani za međunarodnu organizaciju ili za humanitarnu organizaciju, smatra se da su proizvodi uvezeni u treću zemlju po predočenju izjave o primitku pošiljke koju je izdala ili međunarodna organizacija ili humanitarna organizacija odobrena od strane države članice izvoza, kad roba predstavlja pomoć u hrani.”
2.
U članku 17., dodaje se sljedeća točka:
„(d)
količine za koje su izdane dozvole u skladu s člankom 7., raščlanjene na šećer i izoglukozu.”
3.
U članku 19., točka 3. zamjenjuje se sljedećim:
„3.
količine šećera uvezene iz trećih zemalja i izvezene kao dobiveni proizvodi u okviru aranžmana unutarnje prerade iz članka 116. Uredbe (EEZ) br. 2913/92; obavijest se odnosi na svaki mjesec; ona se dostavlja najkasnije do kraja drugog kalendarskog mjeseca koji slijedi dotični mjesec.”
Članak 2.
Ova Uredba stupa na snagu trećeg dana od dana objave u Službenom listu Europske unije.
Točka 1. članka 1. primjenjuje se od 1. listopada 2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. veljače 2009.

Labels: 3
15
17
5